መስጠት ቅንነት እንጂ ሀብት አይፈልግም
‹‹ማዕድን›› ማጋራት የርህራሄነት ሀብታምነት እንጂ የቁስ ባለፀጋነት ጉዳይ አለመሆኑን ተረድቻለሁ። በወረርሽኙ ጦስ ምክንያት ገቢያቸው የነጠፈባቸውና ተንጠፍጥፎ የዕለት ጉርስ የቀራቸው ወገኖች ጭምር የማዕድን ማጋራት ዘመቻ መቀላቀላቸው የትርፍ ጉዳይ እንዳልሆነ ከቋንቋም በላይ ነው። የስሜት፣ የሐሳብ አንድነት፣ የልብ መውደድ ጉዳይ ነው፤ ወገንን ከስቃይ ማዶ አሻግሮ ነገን የማየት ተስፋ። በዚህ ሰዓት የዚህ ዘመቻ አካል የሆናችሁ ኢትዮጵያውያን ለእናት አገር ጥሪ ምላሽ በመስጠታቸው ሊመሰገኑ እንደሚገባ ድጋፍ የተደረገላቸው አካላት ብቻ ሳይሆኑ ሌሎችም ዜጎች ይናገራሉ። 
የማዕድ ማጋራቱ ጉዳይ ዓላማን የመጋራት ጉዳይ፣ ብሶትን የመካፈል ጉዳይ፣ ራባቸውን የማስታገስ ጉዳይ እንጂ የፖለቲካ ስሌት አይደለም። ለወገን ርሃብና ችግር መድረስ ፖለቲከኝነት ከሆነም እሰየው። የማዕድ ማጋራት ጉዳይ አብሮ አረንቋውን የመሻገር ጉዳይ፣ ከውሃ ሙላት የማሻገር ጉዳይ እንጂ የትርፍ መወርወር ጉዳይ አይደለም። 
የወረርሽኙ ብትር ቀጥሏል። የማዕድ ማጋራቱም ጉዳይ እንዲሁ። የሕጻናትን ልብ የሚያንጠለጥል ለቅሶ ላለመስማት፣ የእናትን ልብ የሚሰብር ትካዜ ላለማየት ገንዘብ መታደልን ሳይሆን ቅን ልብ መታደልን እንደሚጠይቅ አሳይተውናል። ዛሬ የዚህ ዓይነት ታሪክ ተቋዳሾችን የቅን ልብ ባለቤቶች ‹‹እኔም ስለወንድም እና እህቶቼ ያገባኛል›› የሚል ቅን ምላሽና እጃቸውን ለወገኖቻቸው ስለዘረጉ የህጻናት ማሳደጊያ ልጆች አወጋችኋለሁ። 
ነገሩ እንዲህ ነው። ወላጅ አልባነት በአንድ እንዲከትሙ አድርጓቸዋል። መወለድ ሳይሆን መዋደድ እህትና ወንድም አድርጓቸዋል። ፍቅርን፣ አንድነትን፣ መዋደድን፣ መከባበርን ሲሰበኩ አድገዋል። የራሳቸውን አሳዳጊና ተንከባካቢ እናት፣ የሌሎችን ተንከባካቢ አክስት፣ እህል ውሃ ያሰባሰባቸውን እኩዮቻቸውን እህትና ወንድም፣ የጧት ጠያቂና ፈቃጃቸውን አባት አድርገው አድገዋል፤ ከ14 ዓመታት በላይ አብረው ኖረዋል። 
በዚህ ሁኔታ ያደጉት የኤስ ኦኤስ ልጆች መልካ ምነትና ደግነትን ከኢትዮጵያዊነታቸው ባሻገር በደግነት ከወለዷቸው ከአባታቸው ከፕሮፌሰር ሃርማን ግማይነር እና ማዕድ ማጋራትን ሰው የመሆንን አንድ ሚዛን ከሚያስቀድሙት ጠቅላይ ሚንስትራቸው ዶክተር አብይ አህመድ በመውረስ ‹‹በመተባበር፣ በመደጋገፍ ይሄን አስቸጋሪ ወቅት እናልፈዋለን›› በሚል ከየተበተኑበትና ከያሉበት የተለያየ የዓለም ክፍል በአላማ ጽናት ባሰባሰባቸው ‹‹የኤስ ኦ ኤስ የቀድሞ ልጆች ማህበር በኢትዮጵያ›› አማካኝነት ያሰባሰቡትን 120 ሺህ ብር የተለያዩ የዕለት መጠቀሚያ ቁሳቁሶች (ዘይት፣ ሩዝ፣ መኮሮኒ፣ ሳሙና፣ ፓስታና ዱቄት) በመግዛት ለ77 አቅመ ደካማ ወገኖቻቸው ለአንድ ወር ቢሆናቸው ሲሉ በዕለተ ሰንበት ግንቦት 23 በአቃቂ ቃሊቲ ክፍለ ከተማ ወረዳ 12 አስረክበዋል። በሕጻናት መንደር ሰው መሆንና መዋደድን ለምደው ማደጋቸው የሕጻናት ብሶትና የእናቶች መቸገር ከስጋቸው ዘልቆ አጥንታቸውን ይሰረስራቸዋል። መተጋገዝ ለአቅመ ሀብታም መድረስን አይጠይቅም ባይ ናቸው። ከአንደበታችሁ ከልባችሁ ስሙ። 
የማህበሩ ሊቀመንበር አቶ እዮብ በቀለ እንደተናገሩት፣ በመላው ዓለምም ሆነ በኢትዮጵያ በተከሰተው የኮቪዲ 19 ወረርሽኝ ምክንያት በርካታ ወገኖች ከሥራ ተለያይተዋል። በዚህ የተነሳም ሥራ ሠርተው ራሳቸውንና ልጆቻቸውን መግበው ማደር እየተቸገሩ ይገኛሉ። በመሆኑም ‹‹ወገኖቻችንን እና እህቶቻችንን ለማሰብ›› የተገናኙበት ፕሮግራም እንደሆነ ይገልፃሉ። ‹‹የወገኖቻችን ችግር የእኛ ችግር ነው፣ ሲርባቸው ይርበናል፤ ሲጠማቸው ይጠማናል›› ሲሉ ክፉ ጊዜን እጅ ለእጅ ተያይዘን እንሻገር። ለስጦታ ቅንነት እንጂ ሀብት አይወስነውም፤ ያለንን በመስጠት ለወገኖቻችን የምንደርስበት፣ ሰው የመሆናችን ሚዛን የሚሰፈርት፣ አዛኝ ልብ እንዳለን የምንታይበት፣ ያለንን በማካፈል ታላቅነትን የምንጎናፀፍበት ጊዜ በመሆኑ ወገኖቻችንን ልንደርስላቸው ይገባናል ሲሉ ጥሪቸውን አስተላልፈዋል። ለዚህ የተቀደሰ ተግባር በአጭር ጊዜ 120 ሺህ ብር በማበርከት እጃቸውን የዘረጉ የማሳደጊያ እህት ወንድሞቻቸውን በማመስገን ድጋፋቸው የወገኖቻችን ችግር እስኪቃለል ድረስ እንዲቀጥል ተማጽነዋል። 
የማህበሩ አባል የሆነው አቶ ሃይለሚካኤል ዋስይሁን እንደተናገሩት በኤስ ኦ ኤስ ሕጻናት ማሳደጊያ ክፉ ደጉውን ተምረው በማሳለፍ ራሳቸውን ችለው የሚኖሩ እህት ወንድሞቻቸው ጋር በእንዲህ ዓይነት ደግ የማዕድ ማጋራት ተግባር በመገናኘታቸው አመስግነዋል። በማህበራዊ ሚዲያ ጥሪ ከያሉበት ቀና ምላሽ የሰጡትን የማህበሩ አባላት እሰየው ድጋፋችሁ ለወገናችሁ ደርሷል ብለዋል። ማህበራዊ ሚዲያን ለሰብዓዊነት ተግባር እንጂ ለአረመኔነት ተግባር አታውሉ፤ ለወገን ለመድረስ ሰውነትን እንጂ ሀብታምነትን አትጠብቁ ሲሉ ከሕጻናት መንደር አድገው ለሕጻናት ችግር ለመድረስ ከሚጥሩት ልምድ እንዲቀስሙ መክረዋል። 
በአቃቂ ቃሊቲ ክፍለ ከተማ የወረዳ 12 ዋና ሥራ አስፈፃሚ አቶ ሸለመ ታደሰ በበኩላቸው እነዚህ ተስፋ ያላቸው ወጣቶች የወቅቱ ችግር በወገናቸው ላይ የሚፈጥረው ተጽዕኖ አሳስቧቸው የአቅማቸውን በማበርከታቸው ምስጋና ችረዋል። ከእነዚህ ወጣቶች በጎ ተግባር ሌሎች የሚማሯቸው በርካታ ቁም ነገሮች አሉ። በወረዳው ከሰባት ሺህ 730 በላይ ነዋሪዎች በዝቅተኛ የኢኮኖሚ ደረጃ እንደሚገኙ ተለይተው የወገናቸውን ድጋፍ የሚሹበት ሁኔታ ላይ ይገኛሉ። ስለዚህ በወረዳው በሰባት ቀጠናዎች በተዘጋጁ መጋዘኖች ወጣቶች፣ ባለሀብቶች፣ አርሶ አደሮች እና አጠቃላይ ሕብረተሰቡ የአቅሙን በማበርከት ላይ መሆኑን በመግለጽ አመስግነዋል። 
አቶ ሸለመ እንዳሉት፤ ከዚህ የባሰ ጊዜ የሚመጣ ከሆነ ወገኖቻችን ለከፋ ጉዳት እንዳይጋለጡ ድጋፋችንን አጠናክረን ልንቀጥል ይገባል። በእንዲህ አይነት ቅንነትና ርህራሄ የተሞላበት ተግባር ሰው የሆነ ሁሉ እንዲሳተፍ በወረዳው ስም ጥሪያቸውን አስተላፈዋል። በመጨረሻም ‹‹በሕክምና ባለሙያዎቻችንና በመንግሥታችን በኩል የሚተላለፉ መልዕክቶችን ሳይዛነፉ በመተግበር ከወረርሽኙ ራሳችንን፣ ቤተሰቦቻችንን እና ወገኖቻችንን ልንጠብቅ ይገባል።አዲስ ዘመን ሰኔ 5/2012ሙሐመድ ሁሴን